Klaasen se kolf klap Capitals katswinkHeinrich Klaasen het ’n blitsige honderdtal teen die Pretoria Capitals geslaan. Foto: Twitter via Durban’s Super Giants. Heinrich Klaasen kolf deesdae met ongekende vryheid en hy het gister ŉ blitsige honderdtal vir die Durban’s Super Giants teen die Pretoria Capitals op SuperSportpark geslaan. Die Capitals – wat die vorige dag op dramatiese wyse met MI Cape Town klaargespeel het – was magteloos om Klaasen se aanslag te stuit. Die Protea-speler het sy honderdtal met ŉ groot ses van Migael Pretorius se boulwerk gevier en hy het uiteindelik 104 onoorwonne lopies van slegs 44 aflewerings gemoker. Sy beurt het 16 grenshoue ingesluit en hy het goeie vennootskappe met Ben McDermott, Wiaan Mulder en Matthew Breetzke geniet. Die Super Giants het uiteindelik ŉ reusagtige 254/4 in hul 20 boulbeurte aangeteken, waarna Junior Dala toegesien het dat die Capitals vir 103 lopies binne 14 boulbeurte uitgeknikker is. Die Capitals is egter steeds die topspan op die punteleer, terwyl die Durbaniete – ondanks hul groot oorwinning – nog nie seker is van hul plek in die uitspeelrondes nie. It took Heinrich Klaasen just 43 balls. Sit back and enjoy his amazing innings ????#Betway #SA20 #PCvDSG @Betway_India pic.twitter.com/jtmDkSsahZ — Betway SA20 (@SA20_League) February 5, 2023 Hulle het saam met die Paarl Royals en Sunrisers Eastern Cape 19 punte op die punteleer, maar hul swakker netto lopietempo beteken dat hulle van ander spanne afhanklik is om hul uitspeelkanse ŉ hupstoot te gee. Maar terug na Klaasen se bobaas kolfbeurt. Dit was die 31-jarige speler se eerste honderdtal in die kortste formaat van die spel en hy is beslis deesdae een van die Proteas se meer bestendige witbalkrieketspelers. In die jongste eendagreeks teen Engeland het hy beurte van 30, 27 en 80 gespeel, terwyl hy sy 363 lopies in die SA20-toernooi teen ŉ gemiddeld van 60,50 en ŉ treftempo van 164 slaan. Durban’s Super Giants 254/4 in 20 boulbeurte: Heinrich Klaasen 104*, Quinton de Kock 43 en Migael Pretorius 2/62. Pretoria Capitals 103/10 in 13,5 boulbeurte: Eathan Bosch 23, Junior Dala 3/33 en Wiaan Mulder 2/17.